钦定古今图书集成/明伦汇编/宫闱典/第071卷 > 《拜皇太子临轩竟谢表》同前
## 钦定古今图书集成/明伦汇编/宫闱典/第071卷 > 《拜皇太子临轩竟谢表》同前

臣闻“团晖丽天，洊雷居震，必资令德，实建贤明。”臣本
空薄，器业无取，已惭好儒之志，且乏丰下之姿，叨逢
慈奖，事出希世。方将问安寝门，视膳天幄，察陈奏之
章，示严警之书，出龙楼而祗召，息车驰道，待銮舆而
巡幸。说经孔庭，足践阊阖，风云之势斯近；飞陵倒景，
神仙之举超然。何以允副元良，和兹守器，逢师旷之
褒，值《史丹》之述。